钦定古今图书集成/明伦汇编/氏族典/第093卷 > 《廖用贤尚友录》 > 俞大猷
## 钦定古今图书集成/明伦汇编/氏族典/第093卷 > 《廖用贤尚友录》 > 俞大猷

按《明外史俞大猷传》：“大猷，字志辅，晋江人。少好读书
学剑，家贫屡空，意尝豁如嗣百户。举嘉靖十四年武
会试，除千户，守御金门。海寇频发，上书监司论其事。
监司怒，杖之，夺其职。尚书毛伯温征安南，复上书陈
方略，请从军。伯温奇之，会兵罢，不果用。二十一年，俺
荅大入山西，诏天下举武勇士，大猷诣巡按自荐，御”
史上其名，兵部会伯温为尚书，送之宣大总督翟鹏
所。召见论兵事，大猷屡折鹏，鹏下堂礼之，然亦不能
用。大猷辞归，伯温用为汀、漳守备，连破“海贼康老”，擢
署都指挥佥事，佥书广东都司。新兴、恩平峒贼谭元
清等屡叛，总督欧阳必进以属大猷。亲诣贼峒，晓以
祸福，且教之击剑，贼骇服。有苏青蛇者，力格猛虎，大
猷绐斩之，贼益惊。二十八年，朱纨巡视福建，荐为备
倭都指挥。会安南入寇，必进奏留讨之。事平，严嵩抑
其功，不叙。是年，琼州五指山黎那燕构感恩、昌化诸
黎共反，必进复檄大猷讨。而朝议设参将于崖州，即
以大猷任之。乃会广西副将沈希仪擒斩五千三百
有奇，招降三千七百，海南遂安。三十一年，倭贼大扰
浙东。诏移大猷宁台诸郡参将击却之。贼据宁波、普
陀，大猷率将士攻之，半登，贼突出，杀三百人。坐戴罪
办贼。俄败贼吴淞所。诏除前罪。旋为苏松副总兵。贼
犯金山，大猷战失利，坐谪。巡抚曹邦辅劾大猷纵贼。
帝怒，夺其世荫。初，以倭患亟，特命都督刘远为浙江
总兵官，兼辖苏、松诸郡，数月无所为。廷臣争言大猷
才。三十五年三月遂罢远，以大猷代。贼犯西庵、沈庄
及清水洼，大猷击败之。诏还世荫。以与平徐海功，加
都督佥事。倭贼尽平，加署都督同知。明年，胡宗宪方
图汪直，用卢镗言，将与通市。大猷力争不可。及直诱
入下吏，其党毛海峰等遂据舟山，阻岑港自守，倭又
大至。朝廷趣宗宪甚急，宗宪谩为大言以对，廷臣竞
诋宗宪并劾大猷，乃夺大猷职，期一月内平贼。大猷
等惧，攻益力。贼造舟泛海去，流劫闽、广。大猷先后杀
倭四五千。贼几平，而官军围贼已一年，宗宪亦利其
去，阴纵之。比为御史李湖所劾，则委罪大猷以自解。
帝怒，逮系诏狱，夺世荫。陆炳与大猷善，密以己资投
严世蕃解其狱，令立功塞上。大同巡抚李文进习其
才，与筹军事，乃造独轮车拒敌，大挫敌兵，诏还世荫。
镇筸有警，川湖总督黄光昇荐大猷，即用为镇筸参
将。广东饶平贼张琏，数攻陷城邑。四十年，诏移大猷、
南赣，合闽、广兵讨贼，大破之。擢副总兵，协守南赣、汀、
漳、惠、潮诸郡。寻擢福建总兵官。四十二年徙镇南赣明年改广东潮州。倭二万，与大盗吴平相犄角，而诸
峒蓝松三、伍端、温七、叶丹楼辈，日掠惠、潮间。大猷围
之，贼食尽大溃，以次降。蓝松三、叶丹楼遂使招降。吴
平平未几，复叛。闽、广巡按御史交章论之，大猷坐夺
职。贼李亚元等猖獗，总督吴桂芳留大猷讨之，亲捣
其巢，生擒亚元，乃还大猷职，以为广西总兵官，予平
蛮将军印。伍端死，其党王世桥复叛。大猷连败之，其
部下执以献，进署都督同知。海贼曾一本叛，诏大猷
暂督广东兵协讨。隆庆二年，一本犯广州，寻犯福建，
大猷擒灭之。录功，进右都督。积寇尽除，进世荫为指
挥佥事。大猷为将廉，驭下有恩数建大功，威名震南
服。而巡按李良臣劾其奸贪，兵部力持之，诏还籍候
调。起南京右府佥书。未任，以都督佥事为福建总兵
官。万历元年秋，海寇突闾峡澳，坐失利夺职。复以署
都督佥事，起后府佥书，领车营训练。三疏乞归。卒。赠
左都督，谥“武襄。”大猷负奇节，以古贤豪自期。其用兵
先计后战，不贪近功。忠诚许国，老而弥笃，所在有大
勋。